題南夫四時佳致園亭
作者：陸文圭
朝代：宋

paragraphs: 桐川博士老文學，出處乃在可否間。
舍東支徑劣百步，牆北危亭俯兩山。
風花辭枝黏草碧，雨竹卸籜連苔斑。
林臯紅葉白雁早，江國瓊英翠羽寒。
一年天與四時景，百歲人無半日閒。
擾擾鳴鐘戒晨起，昏昏秉燭愁夜闌。
蜉蝣生死寄黄壤，烏兔飛走凋朱顔。
主人自得靜中趣，物理常於動處觀。
從容琴書寓真樂，邂逅樽前追清歡。
良時佳友不易得，惡客未至門先關。